Потпредсједник Федерације Босне и Херцеговине
Потпредсједник Федерације Босне и Херцеговине сарађује са предсједником Федерације Босне и Херцеговине у обављању његове функције.

Од општих избора 2002. бирају се два потпредсједника из два различита конститутивна народа у односу на предсједника. Претходно, од 1994, бирао се један потпредсједник.

Надлежности 

Према Уставу Федерације Босне и Херцеговине установљена је подјела извршних надлежности између предсједника Федерације, потпредсједника Федерације, премијера, замјеника премијера и министара.

Потпредсједници Федерације су надлежни за:
 замјењивање предсједника Федерације;
 сарадњу са предсједником Федерације у оним ситуацијама у којима је потребно да предсједник затражи њихову сагласност;
 извршавање оних дужности повјерених од предсједника Федерације или Парламента.

Сагласност потпредсједника Федерације је потребна да би се распустили домови Парламента када предсједник Федерације утврди да нису у могућности да донесу потребне законе. Сагласност је потребна и за именовање Владе након консултација предсједника Федерације са премијером или кандидатом за премијера. Такође, Влада се може смијенити одлуком предсједника Федерације уз сагласност потпредсједника.

Избор 

У избору предсједника и два потпредсједника Федерације најмање трећина делегата из клубова бошњачких, хрватских или српских делегата у Дому народа могу кандидовати предсједника и два потпредсједника.

Избор захтијева прихватање заједничке листе три кандидата, већином гласова у Представничком дому, а затим и већином гласова у Дому народа, укључујући већину клуба сваког конститутивног народа. Уколико ниједна листа кандидата не добије потребну већину у оба дома, поступак кандидовања се понавља. Уколико и у поновљеном поступку један од домова одбије заједничку листу, сматраће се да су кандидоване особе изабране прихватањем листе у само једном дому.

Мандат предсједника и потпредсједника Федерације је четири године.

Види још 
 Предсједник Федерације Босне и Херцеговине
 Влада Федерације Босне и Херцеговине

Извори

Спољашње везе 
 Службена страница бошњачког потпредсједника Федерације Босне и Херцеговине
 Службена страница српског потпредсједника Федерације Босне и Херцеговине

Институције Федерације Босне и Херцеговине